***Proiect***

**Standardele de eficiență a învățării**

**pentru disciplina limba și literatura română**

 **în instituțiile cu predare în limbile minoriților naționale,**

**în corespundere cu Cadrul European Comun de Referință pentru Limbi**

**INTRODUCERE**

Un rol esențial în construirea viitorului, o lume pe care vrem s-o pregătim pentru generațiile următoare, îi revine educației. Perspectiva integrării în Uniunea Europeană este un deziderat fundamental pentru societatea noastră, solidificat de sistemul educațional, care trebuie să-i pregătească pe tineri să devină indivizi activi, participativi și responsabili într-o societățile complexă, multiculturală. În contextul unei lumi în continuă schimbare și evoluție, devine imperativ necesar un set de competențe indispensabile tinerilor noștri pentru a păși în ziua de mâine echipați cu valori, atitudini, abilități, cunoștințe și înțelegere critică. Aceasta le-ar permite să ia decizii responsabile în ceea ce privește viața lor.

Punctul de plecare pentru *Standardele de eficiență a învățării pentru disciplina limba și literatură română în instituțiile cu predare în limbile minoriților naționale* a fost convingerea că una din misiunile principale ale sistemului de educație, învățământul preuniversitar, disciplina limba și literatura română pentru minoritățile naționale, trebuie să fie pregătirea pentru adoptarea valorilor europene. Acest lucru implică să ne asigurăm că elevii știu și înțeleg provocările cu care se confruntă și trebuie să aibă nu doar cunoștințe, ci și competențe relevante, în corespundere cu Cadrul European Comun de Referință pentru Limbi.

Subiectul standardelor este unul dintre cele mai dezbătute în câmpul educațional ca element al politicilor curriculare, alături de Conceptul Dezvoltării Curriculumului Școlar: profilul de formare al absolventului, sistemul de competențe.

Scrierea standardelor este un prim pas, dintr-un proces elaborat, care urmărește etape clare, ce vizează beneficiarii primari ai acestui demers: profesorii și elevii.

Standardele de eficiență a învățării prezentate se constituie ca un nou început, într-o nouă etapă, în care construim într-un proces complex predarea-învățarea-evaluarea disciplinei limba și literatura română în instituțiile cu predare în limba minorităților naționale atât în rândul cadrelor didactice, cât și la nivelul societății. A funcționa în baza unor repere care să jaloneze parcursul și evoluția elevilor, a informa părinții cu privire la competențele copiilor, a construi relația de co-responsabilizare educațională în dezvoltarea elevilor, pe baza informațiilor oferite de standarde sunt câteva avantaje certe, pe care utilizarea acestui document le aduce în relația școală – familie și școală – societate.

Standardele de eficiență a învățării au fost definite și detaliate la diferite discipline pentru învățământul preuniversitar ca un deziderat al educației contemporane, cu prima generație de curricula în bază de competențe. Noua generație de curricula (2018, 2019) pentru disciplina limba și literatura română în instituțiile cu predare în limbile minoriților naționale înregistrează dificultăți de proces, demonstrând o necesitate de resetare în plan național, conturat conform cerințelor unui nou concept curricular, dar și racordarea la noile directive internaționale. Prin elaborarea Standardelor de eficiență a învățării pentru disciplina Limba și literatura română în instituțiile cu predare în limbile minoriților naționale, în corespundere cu Cadrul European Comun de Referință pentru Limbi, se dorește depășirea acestor probleme.

**CONCEPTUALIZAREA STANDARDELOR**

* Normă sau ansamblu de norme, care reglementează calitatea, caracteristicile, forma etc. unui produs; document în care sunt consemnate aceste norme (*DEX*, 2009);
* În cel mai larg sens, standardele reprezintă un set de afirmaţii care reflectă aşteptările privind ceea ce ar trebui elevii să ştie şi să poată să facă în fiecare domeniu de învăţare la o anumită treaptă şcolară. Acestea reflectă ***finalităţile*** educatiţionale, care, la rândul lor, conţin implicit cele mai importante valori ale naţiunii, orientează şi îmbunătăţesc practicile, în acord cu specificul dezvoltării personalităţii, într-o anumită perioadă a vieţii, având în vedere, în mod holistic, toate domeniile dezvoltării lui. (*Standarde de eficiență a învățării*, 2012).
* Termenul de „standard” este asociat evaluării standardizate, menite să permită identificarea nivelului real de performanță și compararea rezultatelor obținute de către diferiți examinați și a rezultatelor obținute în diferiți ani de evaluare. (*Standarde și descriptori de performanță*, 2022)

Documentul respectiv propune un set de standarde pentru asigurarea calității în învățământul preuniversitar a disciplinei Limba și literatura română în instituțiile cu predare în limbile minorităților naționale. Se concentrează pe asigurarea calității în ce privește procesul de predare-învățare-evaluare pentru fiecare treaptă: învățământul primar, gimnazial și liceal.

***Scopul*** urmărit prin elaborarea standardelor educaţionale vizează creşterea calităţii în educaţie, asigurarea aceluiași nivel de educație de bază pentru toţi, apropierea nivelului de performanţe al școlilor cu predare în limba minorităților naționale din cadrul sistemului de învăţământ din diferite regiuni/zone din Republica Moldova.

Pentru cadrele didactice, formularea standardelor de eficiență a învățării reprezintă un punct de referinţă în organizarea şi proiectarea activităţilor din unităţile de educaţie. Ele sunt relevante numai la nivel de grup de copii, nu la nivel individual, în sensul diagnosticării profilului de dezvoltare a copilului.

Standardele sunt elaborate în concordanță cu curricula la limba și literatura română în instituţiile de învăţământ cu predare în limbile minorităţilor naţionale (2018, 2019) pentru fiecare ciclu de formare școlară: primar, gimnazial și liceal. Conform curricula naționale, standardele reflectă concepția sistemului educațional policentric, axat pe elev și competențe. Structura arhitectonică a standardelor este corelată cu cea a curriculei naționale de limbi străine și prezintă tipul de standard pe **aria curriculară** – limbă și comunicare, **disciplină** – limba și literatura română, **ciclul de formare** – primar/gimnazial/liceal.

**Specificul standardelor**

Standardele de eficienţă a învăţării limbii şi literaturii române în instituțiile cu predare în limbile minorităților naționale din învăţământul preuniversitar din Republica Moldova derivă din statutul obligatoriu al acestei discipline de studiu, pentru toate treptele de şcolaritate şi, bineînţeles, din condiţia definitorie, pe care o are limba română ca limbă de stat.

**Relația cu celelalte discipline școlare**

Specificul disciplinei limba şi literatura română în instituțiile cu predare în limbile minorităților naționale impune, în primul rând, formarea competenţei de comunicare în limba de stat – competenţă care trebuie să devină una fundamentală pentru cetățenii Republicii Moldova. Şi competenţa lectorală, pe care o formează şi o dezvoltă disciplina, îi este vital necesară elevului cu transfer și la celelalte discipline școlare. Astfel că atingerea standardelor stipulate devine punct de sprijin/ de plecare în studierea altor materii. De asemenea, elevului îi este facilitată accesibilitatea de a studia o altă limbă decât cea maternă/limba minorităților naționale la etapa respectivă de şcolarizare, asigurând inserția/integrarea socială.

**Contextul de elaborare**

Elaborarea standardelor la Limba şi literatura română în instituțiile cu predare în limbile minorităților naționale s-a axat pe Cadrul European Comun de Referinţă pentru Limbi (2020), care oferă criterii de evaluare certe tuturor celor care predau sau studiază o limbă. Studiul integrat al limbii şi literaturii în instituțiile cu predare în limbile minorităților naționale, desfăşurat în Republica Moldova cu generația de Curricula (2018, 2019), a pregătit terenul propice elaborării şi adaptării unor standarde comune, fără delimitarea limbă – literatură. Accentul pus pe oferirea aceluiaşi nivel de educaţie pentru toţi, formularea standardelor la cota de aşteptări maxime, stabilind rezultatul aşteptat în cadrul evaluării formative şi sumative.

Standardele disciplinei Limba şi literatura română în instituţiile cu predare în limbile minorităţilor naţionale pentru treapta primară, gimnazială și liceală sunt elaborate în corespundere cu documentele de politici europene, Cadrul European Comun de Referinţă pentru Limbi: învăţare-predare-evaluare (CECRL), care stabileşte nivelurile de competenţă privind învăţarea limbilor nematerne/străine şi oferă posibilitatea de a măsura progresul elevului la fiecare etapă a procesului de învăţare şi în orice moment al vieţii.

În conformitate cu Cadrul European Comun de Referinţă pentru Limbi (CECRL), au fost stabilite nivelurile de învăţare a limbii române ca limbă nematernă în învățământul primar, gimnazial și liceal, care corespund nivelurilor prezentate detaliat în Tabelul de mai jos.

|  |  |  |  |
| --- | --- | --- | --- |
| Etapa de învățământ | Nivelul de referință conform CECRL | Nivelul stabilit cu referire la învățarea limbii române ca limbă nematernă | Clasa |
| Învățământul primar | A1 | A 1.1 | I |
|  | A 1.2 | II |
| A2 | A 2.1 | III |
|  | A 2.2 | IV |
| Învățământul gimnazial | A2 | A 2.3 | V |
| A 2.4 | VI |
| B1 | B 1.1 | VII |
| B 1.2 | VIII |
| B 1.3 | IX |
| Învățământul liceal | B2 | B 2.1 | X |
| B 2.2 | XI |
| B 2.3 | XII |

Prezentarea sinteză a nivelului pentru învățământul primar, gimnazial și liceal .

***Tabel sinoptic: standarde – indicatori***

**Aria curriculară:** *Limbă şi comunicare*

**Disciplina:** *Limba şi literatura română pentru instituțiile cu predare în limbile minorităților naționale*

|  |  |
| --- | --- |
| **Standardul** | **Indicatorii** |
| ***Învățământul primar****Elevul:* | ***Învățământul gimnazial****Elevul:* | ***Învățământul liceal****Elevul:* |
| **1. Înțelege vorbirea orală din variate tipuri de mesaje şi surse, manifestând interes şi atitudine pozitivă în procesul de interacţiune verbală.**  | 1.1. Identifică unele informații conform anumitor criterii. 1.2. Identifică semnificațiile indicațiilor pentru a acționa în situații simulate și reale de comunicare cotidiană. 1.3. Exprimă reacții la receptarea conținutului mesajelor TV, radio pe teme familiare. 1.4. Asociază conținutul unui mesaj audiat cu anumite imagini, informații cunoscute. 1.5. Formulează, la mesajele audiate, întrebări, opinii, atitudini în cuvinte și expresii simple. 1.6. Povestește selectiv și integral, prin cuvinte proprii, mesajul audiat. 1.7. Îndeplinește instrucțiuni simple de orientare în vederea atingerii unui obiectiv. | 1.1. Identifică semnificațiile globale din mesaje autentice. 1.2. Recunoaște unele informaţii detaliate din interacţiuni verbale, mesaje audio-vizuale. 1.3. Deduce mesajul unui text audiat pe teme cotidiene. 1.4. Îndeplinește instrucţiuni în situaţii simulate şi reale de comunicare cotidiană. 1.5. Manifestă ascultare activă în diverse interacţiuni verbale. | 1.1. Receptează sensul global al unui discurs oral în interacțiuni verbale sau în transmisiuni audio-video. 1.2. Recunoaște informații specifice din mesaje/ discursuri complexe pe subiecte de interes personal. 1.3. Ascultă activ diferite mesaje în situații reale de comunicare. 1.4.Distinge mesajul unei conversații pe teme cotidiene între vorbitorii nativi. |
| **2. Participă la interacţiuni verbale în diverse situaţii de comunicare, demonstrând motivare, flexibilitate, autonomie în realizarea intenţiilor comunicative.** | 2.1. Utilizează adecvat elemente lexicale și modele de vorbire în demersuri comunicative noi. 2.2. Utilizează raporturile de sinonimie/antonimie în situații de comunicare. 2.3. Formulează întrebări pentru un eventual interviu cu persoane cunoscute, pe teme de interes comun. 2.4. Exprimă, în formule simple, stări emotive, atitudini față de oameni și lucruri, întâmplări și evenimente. 2.5. Prezintă unele informații despre sine, familie, activități actuale sau anterioare. 2.6. Produce unele texte scurte la tema propusă. 2.7. Povestește conținutul mesajelor tv, radio pe teme familiare. 2.8. Improvizează dialoguri în baza imaginilor, situațiilor de comunicare și argumentarea simplă a aspectelor enunțate. 2.9. Inițiază întreținerea și încheierea dialogurilor scurte, cu replici simple, pe teme familiare. 2.10. Inițiază menținerea și încheierea unui dialog scurt, cu persoane necunoscute, în situații speciale (nr. de tel. 112). | 2.1. Redă succint mesajul unor texte nonliterare şi literare, receptate din diverse surse. 2.2. Prezintă argumentat unele experiențe, intenții, proiecte de viitor. 2.3. Participă la conversații pe diverse teme, demonstrând comportament verbal şi nonverbal autonom. 2.4. Produce un discurs, cu utilizarea suporturilor audiovizuale/digitale. 2.5. Manifestă atitudinii pozitive faţă de participarea la dialog şi exprimarea în public. | 2.1. Redă detaliat mesajul unor texte audiate/ lecturate, conform anumitor cerințe. 2.2. Caracterizează unele persoane/ personaje, formulând puncte de vedere proprii, concluzii. 2.3. Susţine, cu argumente relevante, un punct de vedere, în cadrul unei discuții, pe diverse teme.2.4. Prezintă unele mesaje complexe pe variate subiecte de interes personal, aplicând normele limbii române literare. 2.5. Prezintă unele discursuri/comunicări/proiecte, utilizând diverse surse, suporturi letrice şi digitale. |
| **3. Interpretează mesajele scrise/texte nonliterare şi literare din variate surse, manifestând interes pentru lectură, gândire critică şi motivare pentru integrarea informațiilor achiziționate în propriul sistem de valori.** | 3.1. Automatizează tehnici de lectură cu voce și în gând, cu adaptarea intonației în funcție de semnele de punctuație și context. 3.2. Deduce sensul cuvintelor pe baza contextului. 3.3. Citește corect, fluent, conștient și expresiv propozițiile/textele (narative, descriptive, anunțuri, meniuri, orare etc.). 3.4. Identifică numărul și succesiunea secvențelor unui text. 3.5. Selectează informații necesare din mai multe surse și le utilizează în acte noi de comunicare. 3.6. Povestește conținutul textului citit după repere (întrebări, scheme, imagini, plan etc.). 3.7. Interpretează faptele unui personaj al textului prin exprimarea opiniilor și atitudinilor. 3.8. Redă conținutul unor texte citite independent (lectură particulară). | 3.1. Lecturează autonom şi conştient textele nonliterare şi literare din variate surse. 3.2. Identifică informațiile relevante din diverse texte nonliterare şi literare.3.3. Selectează informaţii specifice şi de detaliu din variate tipuri de texte şi surse. 3.4. Recunoaște organizarea logică a unui text funcţional sau literar. 3.5. Manifestă atitudine pozitivă faţă de practicile de lectură, utilizând informaţiile achiziţionate în situaţii reale de comunicare. | 3.1. Lecturează cu un mare grad de autonomie unele texte complexe, din variate surse, relevând idei pertinente. 3.2. Identifică informaţii-cheie din diverse texte. 3.3. Selectează informații din mai multe texte/surse, pentru documentare, în scopul formării opiniei proprii. 3.4. Apreciază valorile promovate în textul literar prin integrarea acestora în propriul sistem de valori. 3.5. Raportează mesajul unui text citit la propriile experiențe de viaţă şi de lectură. |
| **4. Redactează diferite tipuri de mesaje pe variate suporturi, demonstrând corectitudine, comportament lingvistic autonom şi responsabilitate pentru exprimarea în limba română literară.** | 4.1. Scrie lizibil, corect și conștient cuvinte, propoziții și texte scurte pe baza materiei învățate. 4.2. Elaborează planul unui text scurt. 4.3. Formulează întrebări simple, directe. 4.4. Alcătuiește unele texte, redând experiențe personale (cu sau fără repere). 4.5. Aplică, în textele redactate, normele limbii române literare în limita materiei lingvistice însușite. 4.6. Redactează unele texte neoficiale (felicitări, invitații). | 4.1. Aplică normele limbii române literare în texte proprii. 4.2. Expune unele opinii, impresii, atitudini vizând un subiect cunoscut. 4.3. Redactează unele texte structurate, prezentând argumente pertinente. 4.4. Manifestă responsabilități pentru calitatea redactării textelor elaborate. | 4.1. Respectă exigențele gramaticale, stilistice şi grafice în elaborarea diferitor tipuri de texte. 4.2. Argumentează, cu exemple relevante, unele idei, opinii proprii. 4.3. Elaborează diferite tipuri de texte pe teme de interes personal. 4.4. Redactează un eseu structurat conform ariei tematice. 4.5. Manifestă responsabilități pentru exprimarea în limba română literară, manifestând comportament lingvistic autonom. |
| **5. Valorifică experiențele lingvistice şi de lectură în variate domenii de comunicare în limba română, demonstrând apreciere, respect pentru valorile culturii naţionale și universale, deschidere pentru exprimarea identităţii naţionale.** | 5.1. Descrie succint orașul Chișinău, capitala Republicii Moldova.5.2. Descrie un loc important din satul/orașul natal. 5.3. Prezintă o personalitate cunoscută din Republica Moldova. 5.4. Descrie simbolurile de stat, în baza imaginilor. | 5.1. Expune idei într-un text, discurs, valorificând elemente de cultură naţională şi universală. 5.2. Integrează experienţe verbale şi de lectură în contexte şcolare şi sociale, prin utilizarea diverselor surse digitale. 5.3. Exprimă responsabilitate pentru practicarea limbii române în situații autentice de comunicare. | 5.1.Utilizează achiziţiile lingvistice şi lectorale în diferite contexte şcolare, sociale şi culturale. 5.2. Prezintă argumentat unele valori naţionale/ universale, prin intermediul textelor multimodale. 5.3. Practică limba română în diverse situații de comunicare, în vederea integrării socioculturale. |